“ฟินันเซีย” เชียร์ “ซื้อ” JMT เป้าใหม่ 52 บ. มองกำไรปี 64-65 “นิวไฮ” ต่อเนื่อง
“ฟินันเซีย” เชียร์ “ซื้อ” JMT เป้าใหม่ 52 บ. มองกำไรปี 64-65 "นิวไฮ" ต่อเนื่อง
3 มี.ค. 2564

คุณยุวนาถ สุวรรณอำไพ นักวิเคราะห์จากบริษัทหลักทรัพย์ ฟินันเซีย ไซรัส (FSS) ระบุในบทวิเคราะห์เกี่ยวกับหุ้น JMT โดยคงมุมมองเชิงบวก และคาดว่าบริษัทจะยังมีผลประกอบการที่เติบโตโดดเด่นอย่างต่อเนื่องในอีกสองปีข้างหน้านี้จากสี่ธุรกิจหลัก ทั้งนี้ FSS ให้ปรับเพิ่มราคาเป้าหมายของ JMT ขึ้นเป็น 52 บาท
โดยคาดว่า JMT จะมีอัตราการเติบโตของกำไรจากธุรกิจหลักอยู่ที่ 34% CAGR ในปี 2564-2566 และจะมีการเติบโตมากที่สุดในปี 2564 อยู่ที่ 43% ผลักดันโดย 1) ยอดจัดเก็บหนี้ที่แข็งแกร่งจาก IRR และจากรายได้ที่เพิ่มขึ้นจากกองหนี้ซึ่งจะตัดต้นทุนหมด (Fully amortized) 2) แผนการซื้อ NPL ที่ดุดัน 3) กำไรที่เพิ่มขึ้นจากธุรกิจประกัน (คิดเป็น 6% ของรายได้) 4) การบริหารจัดการต้นทุนที่ดีจากการนำเทคโนโลยีต่างๆมาใช้กับการจัดเก็บหนี้
ทั้งนี้ยังคงคำแนะนำ ซื้อ โดยปรับราคาเป้าหมายขึ้นจากเดิม 42 บาท เป็น 52 บาท บนพื้นฐานของสูตรคำนวณ Gordon Growth Model (GGM) ด้วย PE 38.4x โดยราคาเป้าหมายที่ 52 บาทนี้สะท้อนกำไรปี 2564-2565 ที่ปรับขึ้นจากคาดการณ์เดิม 12% และ 20% โดยกำไรปี 2564 คาดอยู่ที่ 1,501 ล้านบาท ปี 2565 อยู่ที่ 2,092 ล้านบาท และปี 2566 อยู่ที่ 2,501 ล้านบาท เป็นการปรับขึ้นทำนิวไฮอย่างต่อเนื่อง